Δελτίο Τύπου

Αθήνα, 31 Μαΐου 2023

**Όμιλος ΓΕΚ ΤΕΡΝΑ: Συνοπτικά Οικονομικά Αποτελέσματα Α’ Τριμήνου 2023**

*Συνεχιζόμενες υψηλές επιδόσεις και περαιτέρω ενίσχυση της ηγετικής θέσης σε όλες τις δραστηριότητες*

**Ο Όμιλος ΓΕΚ ΤΕΡΝΑ (Bloomberg: GEKTERNA GA / RIC: HRMr.AT) ανακοινώνει τα συνοπτικά οικονομικά αποτελέσματα για το Α’ Τρίμηνο του 2023.**

**Τα συνολικά έσοδα του Ομίλου για το Α’ Τρίμηνο του 2023 ανήλθαν σε € 819,7 εκ. έναντι € 634,0 εκ. το προηγούμενο έτος κυρίως λόγω αυξημένων εσόδων στην κατασκευή. Η λειτουργική κερδοφορία (προσαρμοσμένο EBITDA[[1]](#footnote-2)) αυξήθηκε στα € 123,6 εκ. έναντι € 105,0 εκ. για το 2022 λόγω αυξημένης κερδοφορίας σε κατασκευή και παραχωρήσεις. Τα καθαρά κέρδη αποδιδόμενα στους μετόχους προσαρμοσμένα για μη λειτουργικά αποτελέσματα[[2]](#footnote-3)για το Α’ Τρίμηνο του 2023 ανήλθαν σε € 23,0 εκ. ευρώ, σημαντικά ενισχυμένα έναντι € 9,6 εκ. το προηγούμενο έτος.**

**Η ρευστότητα του Ομίλου παραμένει ισχυρή με τα ταμειακά διαθέσιμα και ισοδύναμα να ανέρχονται σε € 1.558,0 εκ. (έναντι € 1.491,7 εκ. στο τέλος του 2022) και τον συντελεστή Καθαρό Χρέος/Προσαρμοσμένο EBITDA1 να παραμένει σταθερός στο 2.3x σε σχέση με το τέλος του προηγούμενου τριμήνου.**

**Σε επιχειρησιακό επίπεδο, το κατασκευαστικό ανεκτέλεστο του Ομίλου ανέρχεται πλέον σε € 5,5 δισ. (€ 2,8 δισ. υπογεγραμμένα και € 2,7 δισ. προς υπογραφή), συμπεριλαμβανομένων των έργων που αφορούν σε ίδιες επενδύσεις όπως ο Διεθνής Αερολιμένας Κρήτης στο Καστέλι, η Εγνατία Οδός, η μονάδα ηλεκτροπαραγωγής με καύσιμο φυσικό αέριο στην Κομοτηνή και το IRC στο Ελληνικό. Στον τομέα των παραχωρήσεων οι διελεύσεις στους αυτοκινητοδρόμους σε λειτουργία αυξήθηκαν κατά 10,2% σε σχέση με την περασμένη χρονιά, ενώ μεγάλα νέα έργα βρίσκονται σε διάφορα στάδια ανάπτυξης και αναμένεται να συνεισφέρουν σημαντικά έσοδα τα επόμενα χρόνια. Τέλος, στον τομέα παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό, η εγκατεστημένη ισχύς ΑΠΕ αυξήθηκε από την αρχή του χρόνου κατά 235 MW και ανέρχεται πλέον σε 1.141 MW σε συνέχεια της σταδιακής ολοκλήρωσης του νέου συμπλέγματος αιολικών πάρκων στην Εύβοια.**

**Ο Όμιλος ΓΕΚ ΤΕΡΝΑ προσβλέπει σε περαιτέρω θετικά αποτελέσματα για τις επόμενες περιόδους, καθώς ένας σημαντικός αριθμός έργων και επενδύσεων που βρίσκονται αυτή την στιγμή προς υλοποίηση αναμένεται να ωριμάσει και να ενισχύσει σημαντικά τα έσοδα και την κερδοφορία σε μακροπρόθεσμο ορίζοντα. Επιπλέον, αξιοποιώντας την ηγετική του θέση στην αγορά και την οικονομική του ευρωστία, αλλά και τα πλεονεκτήματα της καθετοποιημένης οργάνωσής του και των συνεργειών που αυτή προσφέρει, ο Όμιλος συνεχίζει να παρακολουθεί στενά την αγορά για νέες ευκαιρίες δεδομένου του σημαντικού αριθμού έργων και επενδύσεων που αναμένονται τα επόμενα χρόνια.**

 **Βασικά χρηματοοικονομικά μεγέθη**

|  |  |  |
| --- | --- | --- |
| **Εκατ. €** | **1Q 2023** | 1Q 2022 |
| Συνολικά έσοδα | **819,7** | 634,0 |
| Λειτουργική κερδοφορία (προσαρμοσμένο EBITDA)(1) | **123,6** | 105,0 |
| Καθαρά κέρδη αποδιδόμενα στους μετόχους | **38,8** | 8,1 |
| Κέρδη αποδιδόμενα στους μετόχους προσαρμοσμένα για μη λειτουργικά αποτελέσματα(2) | **23,0** | 9,6 |
|  |  |  |
| **Εκατ. €** | **1Q 2023** | YE-2022 |
| Καθαρό Χρέος(1) | **1.596,4** | 1.501,6 |
| Καθαρό Χρέος/ Προσαρμοσμένο EBITDA (1) | **2.3x** | 2.3x |

Αναλυτικά:

**Τα συνολικά έσοδα του Ομίλου κατά το πρώτο τρίμηνο του τρέχοντος έτους διαμορφώθηκαν σε € 819,7 εκατ. έναντι** **€ 634,0 εκ. την αντίστοιχη περίοδο του** **2022 κυρίως λόγω αυξημένων εσόδων στην κατασκευή**. Συγκριμένα:

* Τα έσοδα του κατασκευαστικού τομέα αυξήθηκαν στα € 297,5 εκ. έναντι € 150,6 εκ. την αντίστοιχη περίοδο του 2022, σε συνέχεια της ικανότητας του Ομίλου να ανταποκριθεί στην αυξημένη κατασκευαστική δραστηριότητα στην Ελλάδα και να εξασφαλίσει την απρόσκοπτη εκτέλεση των έργων.
* Ο τομέας των παραχωρήσεων είχε έσοδα € 48,1 εκ. έναντι € 41,2 εκ. την αντίστοιχη περίοδο του 2022, σε συνέχεια της αύξησης της κίνησης στην Νέα και Κεντρική Οδό αλλά και της έναρξης λειτουργίας της μονάδας διαχείρισης απορριμμάτων στην Πελοπόννησο.
* Στον τομέα παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό, τα έσοδα από πωλήσεις ανήλθαν σε € 491,5 εκ. έναντι € 476,2 εκ. την αντίστοιχη περυσινή περίοδο, ως αποτέλεσμα της πλήρους ενοποίησης της ΗΡΩΝ ΕΝΕΡΓΕΙΑΚΗ (από 14.02.2022).

**Η λειτουργική κερδοφορία (προσαρμοσμένο EBITDA)1 του Ομίλου ανήλθε σε € 123,6 εκ. έναντι € 105,0 εκ. το 2022 ως αποτέλεσμα της αύξησης των εσόδων**. Συγκεκριμένα:

* Στον τομέα της κατασκευής, το προσαρμοσμένο EBITDA ανήλθε σε € 34,0 εκ. έναντι 8,3 εκ. την αντίστοιχη περίοδο του 2022 λόγω αυξημένων εσόδων και του μείγματος των έργων.
* Στον τομέα των παραχωρήσεων, το προσαρμοσμένο EBITDA ανήλθε στα € 27,9 εκ. έναντι € 19,3 εκ. την αντίστοιχη περίοδο του 2022 σε συνέχεια της αύξησης των εσόδων.
* Στον τομέα της παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό, το συνολικό προσαρμοσμένο EBITDA διαμορφώθηκε στα € 68,1 εκ. έναντι € 88,2 εκ. την αντίστοιχη περίοδο του 2022 κυρίως λόγω χαμηλότερων όγκων παραγωγής (θερμική και ΑΠΕ).

**Τα Λειτουργικά Αποτελέσματα προ τόκων και φόρων (EBIT)1** από συνεχιζόμενες δραστηριότητες διαμορφώθηκαν σε € 77,5 εκ. έναντι € 60,8 εκ. την αντίστοιχη περίοδο του 2022.

**Τα Κέρδη προ φόρων** διαμορφώθηκαν σε € 63,7 εκ. έναντι € 27,9 εκ. την αντίστοιχη περίοδο του 2022.

**Τα Κέρδη μετά από φόρους που κατανέμονται στους ιδιοκτήτες της Μητρικής διαμορφώθηκαν σε € 38,8 εκ. για το Α’ Τρίμηνο του 2023** έναντι € 8,1 εκ. για την αντίστοιχη περίοδο του 2022.

Στα αποτελέσματα μετά τους φόρους και τα δικαιώματα μειοψηφίας της περιόδου του 2023 έχουν συμπεριληφθεί μη λειτουργικά αποτελέσματα(2) συνολικού κέρδους € 15,8 εκ. έναντι συνολικής ζημίας € 1,6 εκ. την αντίστοιχη περίοδο του 2022.

**Τα αντίστοιχα Κέρδη μετά από φόρους από συνεχιζόμενες δραστηριότητες χωρίς την επίδραση των ανωτέρω μη λειτουργικών αποτελεσμάτων(2) που αναλογούν στους μετόχους της μητρικής, διαμορφώθηκαν σε € 23,0 εκ., έναντι € 9,6 εκ. για το Α΄Τρίμηνο του 2022.**

**Τα χρηματικά διαθέσιμα και ισοδύναμα του Ομίλου παρέμειναν υψηλά και διαμορφώθηκαν σε € 1.558,0 εκ. την 31.03.2023** έναντι € 1.491,7 την 31.12.2022. Οι συνολικές δανειακές υποχρεώσεις του Ομίλου στις 31.03.2023 ανήλθαν σε € 3.154,4 εκ. έναντι € 2.993,3 εκ. στις 31.12.2022. **Το Καθαρό Χρέος1 του Ομίλου (δανειακές υποχρεώσεις μείον χρηματικά διαθέσιμα)** την 31.03.2023 διαμορφώθηκε σε € 1.596,4 εκ. έναντι € 1.501,6 εκ. την 31η Δεκεμβρίου 2022.

**Ο συντελεστής Καθαρό Χρέος/Προσαρμοσμένο EBITDA(1) για τον Όμιλο στο τέλος του Α’ Τριμήνου του 2023 διαμορφώθηκε σε 2.3x** παραμένοντας σταθερός σε σχέση με το τέλος 2022 (και έναντι 3.9x στο τέλος του Α’ Τριμήνου του 2022).

**Ισχυρή λειτουργική επίδοση σε όλους τους τομείς**

**Στον κατασκευαστικό τομέα** το ανεκτέλεστο κατά το τέλος του πρώτου τριμήνου του έτους ανήλθε σε νέο ιστορικό υψηλό διαμορφούμενο σε € 5,5 δισ. συμπεριλαμβάνοντας και τα έργα που αφορούν ιδίες επενδύσεις (έναντι 5,3 δισ. στο τέλος του 2022), ως αποτέλεσμα της ανάληψης νέων έργων και παρά τον εντατικό ρυθμού προόδου στα έργα που βρίσκονται ήδη υπό εκτέλεση. Συγκεκριμένα, το κατασκευαστικό ανεκτέλεστο των υπογεγραμμένων συμβάσεων κατά το τέλος του πρώτου τριμήνου, ανέρχεται σε € 2,8 δισ. (έναντι 2,9 δισ. στο τέλος του 2022). Περαιτέρω, ο Όμιλος έχει έκτοτε συμβασιοποιήσει ή αναμένει τη συμβασιοποίηση νέων έργων ύψους € 2,7 δισ. που έχει εξασφαλίσει. Σημειώνεται ότι το 90% των υπογεγραμμένων συμβάσεων αφορά έργα στην Ελλάδα. Δεδομένου του υψηλού ανεκτέλεστου και της δυνατότητας του Ομίλου να προχωράει στην απρόσκοπτη εκτέλεση των έργων αναμένεται η κατασκευαστική δραστηριότητα να παραμείνει υψηλή τις επόμενες περιόδους.

**Σχετικά με τον τομέα παραχωρήσεων**, οι διελεύσεις στους αυτοκινητόδρομους (Νέα και Κεντρική Οδός) κατά το Α’ Τρίμηνο του τρέχοντος έτους αυξήθηκαν σε σχέση με την περασμένη χρονιά κατά 10,2% αποτυπώνοντας την αύξηση της οικονομικής δραστηριότητας στην χώρα αλλά και τις βελτιωμένες καιρικές συνθήκες. Ακόμα σημαντικά νέα έργα συνολικής αξίας € 4,5 δισ. βρίσκονται σε διάφορα στάδια ανάπτυξης και αναμένεται να συνεισφέρουν σημαντικά έσοδα τα επόμενα χρόνια. Ο Όμιλος συνεχίζει να συμμετέχει σε διαγωνισμούς για την παραχώρηση νέων έργων εκμεταλλευόμενος την ηγετική του θέση στην αγορά και την οικονομική ευρωστία του, αλλά και τα πλεονεκτήματα της καθετοποιημένης οργάνωσής του και των συνεργειών που αυτή του προσφέρει.

**Στον τομέα παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό,** η ζήτηση ρεύματος στην Ελλάδα μειώθηκε κατά 11,9% το πρώτο τρίμηνο του έτους ως αποτέλεσμα τωνπολύ υψηλών για την εποχή θερμοκρασιών, αλλά και των μέτρων εξοικονόμησης ενέργειας. Σε συνδυασμό με την αυξημένη παραγωγή από ΑΠΕ λόγω αύξησης της εγκατεστημένης ισχύος στη χώρα και τις αυξημένες εισαγωγές, οδήγησαν σε μείωση της παραγωγής από μονάδες φυσικού αερίου. Στον τομέα της προμήθειας, παρά τη μειωμένη ζήτηση, η ΗΡΩΝ ΕΝΕΡΓΕΙΑΚΗ κατάφερε να αυξήσει το μερίδιο αγοράς της (7,53% για το διασυνδεδεμένο σύστημα τον Μάρτιο) με αποτέλεσμα μια οριακή μόνο μείωση στους όγκους πωλήσεων.

**Η εγκατεστημένη ισχύς του Ομίλου από ΑΠΕ αυξήθηκε σε 1.141 MW μέχρι τα μέσα Μαΐου, συμπεριλαμβάνοντας πλέον 245 MW από τα νέα αιολικά πάρκα που έχουν ήδη ανεγερθεί στην Εύβοια** (74% του συνόλου του έργου)**,** έναντι συνολικής εγκατεστημένης ισχύος 906 MW στο τέλος του 2022 (περιλάμβαναν 10 MW από τα νέα έργα). Ακόμα προχωράει σύμφωνα με το χρονοδιάγραμμα η κατασκευή του έργου της αντλησιοταμίευσης στην Αμφιλοχία (680 MW), ενώ σημαντική ισχύς νέων έργων στην Ελλάδα και το εξωτερικό (κυρίως φωτοβολταϊκών) είναι έτοιμα προς κατασκευή. **Ως αποτέλεσμα η συνολική ισχύς έργων σε λειτουργία, υπό κατασκευή και έτοιμων προς κατασκευή ξεπερνάει τα 2.000 MW τη συγκεκριμένη περίοδο.**

Σημειώνεται ότι το πρώτο τρίμηνο του 2023 χαρακτηρίστηκε από αδύναμες ανεμολογικές συνθήκες έναντι μιας πολύ ισχυρής περιόδου κατά το πρώτο τρίμηνο του 2022. Πιο συγκεκριμένα, ο συντελεστής φόρτισης του συνολικού χαρτοφυλακίου διαμορφώθηκε σε 32,5% έναντι 36,5% το αντίστοιχο τρίμηνο του 2022, γεγονός που είχε ως συνέπεια την μείωση της παραγωγής. Οι αδύναμες ανεμολογικές συνθήκες που παρατηρήθηκαν (έναντι των πολύ ενισχυμένων κατά το πρώτο τρίμηνο του περασμένου έτους) είναι συμβατές με τη στοχαστικότατα που διέπει την παραγωγή από αιολικά πάρκα και λαμβάνεται υπόψιν σε κάθε μοντέλο πρόβλεψης, χωρίς να επηρεάζει τη μακροχρόνια απόδοση των έργων.

***Πληροφορίες:***

*Γραφείο Τύπου: Μαίρη Ανδρεάδη, τηλ. 210 69 68 000,* *pressoffice@gekterna.com*

www.terna-energy.com

www.terna-energy.com

www.terna-energy.com

*Διεύθυνση Επενδυτικών Σχέσεων: Αργύρης Γκόνης, τηλ. 210 69 68 000,* [*agkonis@gekterna.com*](file:///C%3A%5CUsers%5Cmandreadi%5CAppData%5CLocal%5CMicrosoft%5CWindows%5CINetCache%5CContent.Outlook%5C2022_1Q%5Cagkonis%40gekterna.com)

www.terna-energy.com

1. *Οι εναλλακτικοί δείκτες μέτρησης ΕΔΜΑ προσδιορίζονται στην ενότητα ΣΤ της Έκθεσης Διαχείρισης του Διοικητικού Συμβουλίου, στην Ετήσια Οικονομική Έκθεση χρήσης της περιόδου που έληξε την 31.12.2022.* [↑](#footnote-ref-2)
2. Σημειώνεται ότι, στα αποτελέσματα της τρέχουσας περιόδου έχουν συμπεριληφθεί και γεγονότα που έχουν τον χαρακτηρισμό του μη λειτουργικού αποτελέσματος: α) κέρδος 7,8, εκατ. ευρώ έναντι ζημίας 20,4 εκατ. ευρώ την αντίστοιχη περίοδο του 2022, από την μεταβολή της εύλογης αξίας του ενσωματωμένου παραγώγου, το οποίο έχει αναγνωριστεί στο πλαίσιο λειτουργίας της θυγατρικής εταιρείας Παραχώρησης ΑΥΤΟΚΙΝΗΤΟΔΡΟΜΟΣ ΚΕΝΤΡΙΚΗΣ ΕΛΛΑΔΑΣ Α.Ε. και β) κέρδος 8,0 εκατ. ευρώ από την αποτίμηση παραγώγων στον τομέα ενέργειας από θερμικές πηγές. Επίσης τα αποτελέσματα του Α-τριμήνου του 2022 περιλαμβάνουν κεφαλαιακό κέρδος 18,8 εκατ. ευρώ από την απόκτηση του 100% της εταιρείας Ήρων Ενεργειακή. [↑](#footnote-ref-3)